
REPUBLIKA HRVATSKA
TRGOVAČKI SUD U SPLITU
Split, Sukoišanska 6
	






Poslovni broj: 11.St-195/2019-3


U   I M E   R E P U B L I K E   H R V A T S K E
R J E Š E N J E
	Trgovački sud u Splitu, po sutkinji Ani Golub Gruić, u postupku povodom prijedloga predlagatelja - dužnika 101 DALMATINAC j.d.o.o., OIB: 54098156197, Split, 114. brigade 10, 18. travnja 2019.
r i j e š i o  j e 
Odbija se prijedlog predlagatelja - dužnika 101 DALMATINAC j.d.o.o., OIB: 54098156197, Split, 114. brigade 10, za otvaranje predstečajnog postupka.
Obrazloženje
	Dana 12. travnja 2019. kod ovog suda zaprimljen je prijedlog predlagatelja - dužnika 101 DALMATINAC j.d.o.o., OIB: 54098156197, Split, 114. brigade 10, za otvaranje predstečajnog postupka, koji prijedlog je podnesen na propisanom obrascu, u skladu s odredbama članka 16. i 25. Stečajnog zakona („Narodne novine“ 71/15 i 104/17; dalje SZ). U prijedlogu se navodi da kod dužnika postoji predstečajni razlog prijeteće nesposobnosti za plaćanje zato što dužnik ima više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez daljnjeg pristanka dužnika naplatiti sa bilo kojeg od njegovih računa.
Uz podneseni prijedlog predlagatelj je dostavio popis imovine i obveza prema članku 17. SZ-a, financijske izvještaje, izjavu o broju zaposlenih na zadnji dan u mjesecu koji prethodi danu podnošenja prijedloga i prijedlog plana restrukturiranja (članak 26. SZ-a) te dokaz o uplaćenom predujmu za troškove predstečajnog postupka u iznosu od 5.000,00 kn (članak 28. SZ-a). 
Odredbom članka 4. stavka 1. SZ-a propisano je da se predstečajni postupak može otvoriti ako sud utvrdi postojanje prijeteće nesposobnosti za plaćanje. Prijeteća nesposobnost za plaćanje postoji ako sud stekne uvjerenje da dužnik svoje postojeće obveze neće moći ispuniti po dospijeću, dok je stavkom 2. istog članka propisano da će se smatrati da postoji prijeteća nesposobnost za plaćanje ako nisu nastale okolnosti zbog kojih se smatra da je dužnik postao nesposoban za plaćanje i ako:
- dužnik u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa ili
- duže od 30 dana kasni s isplatom plaće koja radniku pripada prema ugovoru o radu, pravilniku o radu, kolektivnom ugovoru ili posebnom propisu odnosno prema drugom aktu kojim se uređuju obveze poslodavca prema radniku ili
- u roku od 30 dana ne uplati doprinose i poreze prema plaći iz podstavka 2. tog stavka, računajući od dana kada je radniku bio dužan isplatiti plaću.
Stavkom 3. istog članka propisano je da se postojanje okolnosti iz stavka 2. podstavka 1. tog članka dokazuje potvrdom Financijske agencije. Financijska agencija dužna je na zahtjev dužnika ili vjerovnika bez odgode izdati takvu potvrdu. 
Budući je predlagatelj-dužnik u podnesenom prijedlogu naveo da kod istog postoji predstečajni razlog prijeteće nesposobnosti za plaćanje zato što ima više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez njegovog daljnjeg pristanka naplatiti sa bilo kojeg od njegovih računa, a na tu okolnost nije dostavio nikakve dokaze, ovaj sud je, postupajući u smislu odredbe članka 11. stavka 3. SZ-a, od FINA-e ex offo pribavio potvrdu o blokadi računa i novčanih sredstava iz koje proizlazi da je na dan 18. travnja 2019. na računima i novčanim sredstvima dužnika evidentirano 0 dana neprekidne blokade, odnosno 0 dana blokade u prethodnih šest mjeseci zbog nepodmirenih osnova za plaćanje evidentiranih u Očevidniku redoslijeda osnova za plaćanje, a nepodmirene obveze na dan izdavanja potvrde iznose 0,00 kn.
Slijedom navedenog, ovaj sud utvrđuje da predlagatelj-dužnik nije dokazao postojanje prijeteće nesposobnosti za plaćanje pa je njegov prijedlog, temeljem odredbe članka 33. stavka 4. SZ-a, odbio i odlučio kao u izreci ovog rješenja.

U Splitu 18. travnja 2019.

Sutkinja
Ana Golub Gruić, v.r.
za točnost otpravka – ovlašteni službenik
Ana Bosančić

Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

